सर्वोत्कृष्ट  बन्ने होड
२०६३ सालमा वर्षको उत्कृष्ट पुरुष खेलाडीको उपाधि जितेपछि नेपाली राष्ट्रिय क्रिकेट टोलीका त्यस समयका कप्तान विनोद दासले यस्तो भनेका थिए ।
काठमाडौं — २०६३ सालमा वर्षको उत्कृष्ट पुरुष खेलाडीको उपाधि जितेपछि नेपाली राष्ट्रिय क्रिकेट टोलीका त्यस समयका कप्तान विनोद दासले यस्तो भनेका थिए ।विदितै छ, कुनै पनि खेलाडीले आफ्नो खेलमा मिहिनेत गरेर सफलता हात पारेपछि ऊ त्यस खेलको उत्कृष्ट कहलाउँछ । तर, सम्पूर्ण खेलजगत्मा उत्कृष्टमध्येको पनि सर्वोत्कृष्ट हुने मौका भने कमैलाई जुर्छ । खेलकुदको सम्बन्धित निकायले खेलाडीलाई उत्प्रेरणा दिने यस्ता कार्यक्रम गर्न चुक्दा खेल पत्रकारहरूको एक समूहले यस कार्यलाई आफैं आयोजना गर्दै आएको छ । नेपाल खेलकुद पत्रकार मञ्च (एनएसजेएफ) को आयोजनामा बर्सेनि हुने यस कार्यक्रमको १४ औं संस्करण यही भदौ २६ गते राजधानीमा हुँदै छ । पूर्वराष्ट्रपति रामवरण यादवले यसलाई राष्ट्रिय अवार्ड भनेका थिए । खेलाडी आफैंले पनि यस अवार्ड जित्नु त छँदै छ, मनोनयनमा पर्नुलाई पनि प्रतिष्ठाको विषय मान्ने गरेका पाइन्छ ।सदाझैं कमलादीस्थित प्रज्ञा प्रतिष्ठानमा हुने अवार्ड समारोहमा यसपटक ८ विधामा विभिन्न खेलाडी, प्रशिक्षक तथा खेलसँग सम्बन्धित व्यक्तित्वलाई सम्मानित गरिनेछ । मञ्चले ५ विधाका लागि मनोनयनमा पर्ने व्यक्तिहरूको नाम सार्वजनिक गरिसकेको छ भने अन्य ३ विधाको विजेता भने अवार्डकै दिन घोषणा गरिनेछ ।वर्षको उत्कृष्ट पुरुष खेलाडीको मनोनयनमा नेपालको लागि अन्तर्राष्ट्रिय जगत्मा पहिलो औपचारिक स्वर्ण दिलाउन सफल किरण चेम्जोङ र रत्नजित तामाङ छन् । किरणले राष्ट्रिय फुटबल टोलीसँग रहेर मलेसियामा आयोजित एएफसी सोलिडारिटी कप जितेका थिए भने रत्नजितले दिदी नङ्सलदेवीसँग मिलेर पाकिस्तान इन्टरनेसनल सिरिजअन्तर्गत मिक्स डबल्समा स्वर्ण ल्याएका थिए । रत्नजितले घरेलु प्रतियोगितामा लगातार उपाधि जित्दै आएका छन् भने किरण हाल माल्दिभ्समा व्यावसायिक फुटबल खेलिरहेका छन् । पुरुषतर्फको उपाधिका लागि यी दुई खेलाडीको सम्भावना प्रबल छ । त्यस्तै भलिबलका मानबहादुर श्रेष्ठ, क्रिकेटका शरद भेषावकर र एथलेटिक्सका सोमबहादुर कुमाल पनि मनोनयनमा छन् ।महिलातर्फको मनोनयनमा भने राष्ट्रिय प्रतिस्पर्धामा वर्चस्व जमाएका खेलाडीहरूको बाहुल्य छ । मध्यम तथा लामो दूरीकी धाविका कान्छीमाया कोजूले गत वर्ष राष्ट्रिय कीर्तिमानसहित सहभागी भएको पाँच हाफ म्याराथन उपाधि जितिन् । त्यससँगै उनले सातौं राष्ट्रिय खेलकुदमा २ विधामा स्वर्ण पदक हात पारिन् । ब्याडमिन्टनमा पहिलो अन्तर्राष्ट्रिय पदक ल्याउन सफल नङ्सलदेवी तामाङले सातौंमा स्वर्णसहित घरेलु प्रतियोगितामा पनि वर्चस्व जमाइन् । उत्कृष्ट महिला बन्ने होडमा कान्छीमायालाई नङ्सलले कडा चुनौती दिनेछिन् । यी दुईसँगै आर्चरीमा राष्ट्रिय कीर्तिमान बनाउन सफल ज्ञानु अवाले, ओलम्पिक पुगेर २६ वर्ष पुरानो राष्ट्रिय कीर्तिमान तोडेकी सरस्वती भट्टराई र राष्ट्रिय फुटबल टोलीकी फरवार्ड सावित्रा भण्डारी पनि मनोनयनमा छन् ।खेलको भविष्य बोकेका युवा खेलाडीमा पनि कडा उत्कृष्ट बन्न कडा प्रतिस्पर्धा हुने देखिन्छ । आ–आफ्नो खेलको सिनियर टोलीमा परेर परिपक्व प्रदर्शन गरेका फुटबलका अनन्त तामाङ र क्रिकेटका दीपेन्द्रसिंह ऐरीलाई भारोत्तोलनकी कमल श्रेष्ठले चुनौती दिनेछिन् । अनन्तले नेपालको सोलिडारिटी कप जितमा महत्त्वपूर्ण भूमिका खेल्दा दीपेन्द्रले केन्याविरुद्धको जितमा सुदृढ ब्याटिङ गरेका थिए । यता कमला श्रेष्ठले भने युवा प्रतियोगितामा सिनियरको राष्ट्रिय कीर्तिमान तोड्दै सातौंमा स्वर्ण जितेकी थिइन् । जुडोकी मनिता श्रेष्ठ प्रधान र भलिबलकी प्रतिभा माली पनि उपाधि जित्ने दाउमा रहनेछन् ।खेलाडीसँगै प्रशिक्षकमा पनि उत्कृष्ट बन्ने होडबाजी छ । फुटबललाई पहिलो अन्तर्राष्ट्रिय उपाधि दिलाउने जापानी प्रशिक्षक ग्योतोकु कोजी र एथलेटिक्समा उत्कृष्ट प्रदर्शन गर्न सफल पुष्पराज ओझा अवार्ड जित्ने अग्रपंक्तिमा छन् । कोजीले सोलिडारिटी कपमा नेपाली टोलीलाई अपराजित रहँदै उपाधि दिलाउँदा ओझाले सातौंमा आर्मीलाई टिम च्याम्पियन र ओलम्पिकमा राष्ट्रिय कीर्तिमान बनाउने सरस्वती भट्टराईलाई प्रशिक्षण दिएका थिए । ब्याडमिन्टनमा पहिलो पदक दिलाउने तामाङ दिदी–भाइका (नङ्सल/रत्न) प्रशिक्षक किरण थापा पनि उपाधिको आसमा हुनेछन् । यसबाहेक थ्री स्टार क्लबका प्रशिक्षक मेघराज केसी र राष्ट्रिय क्रिकेट टोलीका प्रशिक्षक जगत टमाटा पनि उपाधि होडमा छन् ।वर्षभरि चर्चामा रहेका शीर्ष ५ खेलाडीहरूलाई मनोनयनमा राखी दर्शकहरूको मतका आधारमा दिइने अवार्ड हो, पिपुल्स च्वाइस अवार्ड । यस अवार्डका लागि मञ्चले १ महिनाअघि मनोनयन सार्वजनिक गरेर एसएमएस र फेसबुक भोटिङका आधारमा सर्वाधिक मत ल्याउने खेलाडीलाई विजेता घोषित गर्छ ।रियो ओलम्पिककै सबैभन्दा कान्छी खेलाडी गौरिका सिंहसँगै यस अवार्डमा अर्की ओलम्पियन जुडोकी फुपू ल्हामु खत्री, क्रिकेटका दीपेन्द्र सिंह ऐरी, एथलेटिक्सकी कान्छीमाया कोजू र फुटबलका सुजल श्रेष्ठ मनोनयनमा परेका छन् । गत वर्ष यस अवार्डमा कुल २,८६,५२१ एसएमएस र ११,६०० फेसबुक लाइक्स प्राप्त भएको थियो ।मनोनयन घोषणा नगरिएका लाइफटाइम एचिभमेन्ट, स्पेसल र प्यारा–एथ्लिट अफ द इयरको अवार्डले पनि अवार्डमा थप रौनक थप्नेछ । सोमबार कार्यक्रममा उपाधि विजेता घोषणा हुँदा अवार्ड जित्ने त खुसी हुन्छन् नै, मनोनयनमा पर्नेले पनि आफूलाई विजयी नै ठान्नेछन् ।